फ्लैगशिप कंपनी एंटरप्राइजेज का शेयर 5% से ज्यादा चढ़ा, सेंसेक्स 415 अंक बढ़कर बंद हुआ
BSE NSE Sensex Today, Stock Market Latest Updates  मजबूत ग्लोबल संकेतों के चलते घरेलू शेयर बाजार में आज यानी सोमवार (6 मार्च 23) को तेजी देखने को मिल रही है। सेंसेक्स 500 से ज्यादा अंक बढ़कर 60,300 के स्तर पार ट्रेड कर रहा है
घरेलू शेयर बाजार में आज यानी सोमवार (6 मार्च 23) को तेजी देखने को मिली। सेंसेक्स 415 अंक बढ़कर 60,224 के स्तर पर बंद हुआ। निफ्टी भी 117 अंक चढ़ा। ये 17,711 के स्तर पर बंद हुआ। सेंसेक्स के 30 शेयरों में से 25 में तेजी और सिर्फ 5 में गिरावट रही।
अडाणी एंटरप्राइजेज का शेयर 5.45% चढ़ा
आज अडाणी ग्रुप के 10 शेयरों में से 8 में तेजी रही। अडाणी एंटरप्राइजेज का शेयर 5.45% चढ़कर 1,982 रुपए पर बंद हुआ। वहीं अडाणी ट्रांसमिशन, विल्मर, पावर, टोटल गैस, ग्रीन एनर्जी और NDTV के शेयरों में 5-5% की तेजी रही। अडाणी पोर्ट्स 0.49% बढ़ा। वहीं ग्रुप की सीमेंट कंपनी ACC के शेयर में 1.53% और अंबुजा में 1.80% की गिरावट देखने को मिली।
टाटा मोटर्स-ONGC निफ्टी के टॉप गेनर रहे
अडाणी एंटरप्राइजेज, टाटा मोटर्स, ONGC, NTPC, पावर ग्रिड, बजाज फिनसर्व, इंफोसिस, एशियन पेंट्स और TCS समेत निफ्टी-50 के 39 शेयरों में तेजी रही। वहीं ब्रिटानिया, टाटा स्टील, JSW स्टील, हिंडाल्को, LT, इंडसइंड बैंक और सन फार्मा समेत निफ्टी के 10 शेयरों में गिरावट रही। वहीं एक शेयर में कोई बदलाव नहीं हुआ है।
IT सेक्टर में सबसे ज्यादा 1.22% की तेजी रही
NSE के 11 सेक्टोरल इंडेक्स में से 9 में तेजी रही। IT सेक्टर में सबसे ज्यादा 1.22% की तेजी रही। बैंक, ऑटो, फाइनेंशियल सर्विसेज, FMCG, मीडिया, मेटल, फार्मा और प्राइवेट बैंक सेक्टर में भी तेजी रही। सिर्फ PSU बैंक और रियल्टी सेक्टर में गिरावट रही।
अमेरिकी बाजारों में भी तेजी रही थी
शुक्रवार को अमेरिकी बाजारों में भी तेजी देखने को मिली थी। डाउ जोन्स में 387.4 अंकों या 1.17% की तेजी रही और यह 33,390.97 के लेवल पर बंद हुआ। S&P 500 इंडेक्‍स 64.29 अंक या 1.61% बढ़कर 4,045.64 के लेवल पर बंद हुआ। नैस्डैक कंपोजिट में 226 अंकों या 1.97% बढ़त रही और यह 11,689.01 के लेवल पर बंद हुआ था।
शुक्रवार को 900 अंक चढ़ा था सेंसेक्स
भारतीय शेयर बाजार में हफ्ते के पांचवें और आखिरी कारोबारी दिन, यानी शुक्रवार (3 मार्च 23) को तेजी देखने को मिली थी। सेंसेक्स करीब 900 अंक बढ़कर 59,808 के स्तर पर बंद हुआ था। वहीं निफ्टी में भी 272 अंक की तेजी रही। यह 17,594 के स्तर पर बंद हुआ। सेंसेक्स के 30 शेयरों में से 25 शेयरों में तेजी और सिर्फ 5 शेयरों में गिरावट रही थी।
FII और DII की खरीदारी
शुक्रवार के कारोबार में फॉरेन इंस्‍टीट्यूशनल इन्‍वेस्‍टर्स यानी FII नेट बायर्स रहे। NSE पर उपलब्‍ध प्रोविजनल डेटा के अनुसार 3 मार्च को FII ने बाजार में 246.24 करोड़ रुपए की खरीदारी की। वहीं इस दौरान डोमेस्टिक इंस्‍टीट्यूशनल इन्‍वेस्‍टर्स (DII) भी नेट बायर्स रहे। उन्‍होंने 2089.92 करोड़ रुपए के शेयर खरीदे।